1. ปัจจัยความเสี่ยง

ในการดำเนินงานของกลุ่มบริษัท
มีปัจจัยความเสี่ยงที่เกี่ยวข้องและอาจมีผลกระทบโดยตรงต่อกลุ่มบริษัท และ/หรือ
ผู้ลงทุนอย่างมีนัยสำคัญ ดังรายละเอียดต่อไปนี้

1.  ความเสี่ยงด้านบุคลากร

ธุรกิจโฆษณาเป็นธุรกิจบริการ ซึ่งต้องอาศัยบุคลากรเป็นหลักในการดำเนินธุรกิจ เช่น
งานด้านความคิดสร้างสรรค์ (Creative) ด้านการวางกลยุทธ์ (Strategic planning)
ด้านบริหารงานลูกค้า (Client services) บุคลากรเหล่านี้จะเป็นผู้สร้างสรรค์ความคิด
ผลิตชิ้นงาน วางกลยุทธ์การขาย หากมีการสูญเสียบุคลากรซึ่งดูแลลูกค้าหลักของบริษัท
อาจเป็นเหตุให้บริษัทสูญเสียลูกค้าที่อยู่ในความดูแล ของบุคคลนั้น ๆ
ดังนั้นเพื่อลดโอกาสของการสูญเสีย บริษัทได้แบ่งบุคลากรเป็นกลุ่ม ๆ เพื่อดูแลลูกค้า
ซึ่งหากมีการสูญเสียบุคลากรใดไป
บุคลากรในกลุ่มเดียวกันหรือในกลุ่มอื่นจะสามารถรับช่วงการให้บริการทดแทนได้

อย่างไรก็ตามกลุ่มบริษัทได้ให้ความสำคัญต่อการพัฒนาคุณภาพของบุคลากรอย่างต่อเนื่อง
โดยจัดให้มีการฝึกอบรมภายในบริษัท และส่งบุคลากรไปรับการฝึกอบรมในสถาบันวิชาชีพ
ทั้งในประเทศและต่างประเทศที่มีความเชี่ยวชาญในธุรกิจและมีเทคนิคที่ทันสมัย
ทำให้ลดปัญหาการขาดแคลนบุคลากรที่มีความเชี่ยวชาญได้ในระดับหนึ่ง
นอกจากนี้บริษัทให้ความสำคัญต่อการรักษาบุคลากรที่มีอยู่ โดยเน้นการสร้างขวัญและกำลังใจ
การทำงานเป็นทีม การสร้างแรงจูงใจในการทำงาน
และการให้รางวัลเพื่อสนับสนุนการสร้างผลงาน
ทำให้บริษัทสามารถรักษาพนักงานให้อยู่กับบริษัทได้ดีพอสมควร

2.  ความเสี่ยงด้านการพึ่งพาลูกค้ารายใหญ่

บริษัทมีลูกค้ารายใหญ่ จำนวน 3 ราย ได้แก่ บริษัท เอ พี ฮอนด้า จำกัด บริษัท
อายิโนะโมะโต๊ะเซลส์ จำกัด และบริษัท ฮิตาชิ จำกัด ซึ่งมีสัดส่วนประมาณร้อยละ 55-65
ของบิลลิ่งบริษัท* โดยลูกค้าดังกล่าวเป็นลูกค้าของบริษัทตั้งแต่เริ่มเปิดดำเนินการ
แต่อย่างไรก็ตามจากสภาพการแข่งขันในธุรกิจ
อาจมีโอกาสที่บริษัทจะสูญเสียรายได้บางส่วนจากลูกค้าเหล่านี้
ซึ่งอาจกระทบต่อรายได้ของกิจการบริษัทได้พยายามลดโอกาสของการเกิดกรณีดังกล่าว
โดยเน้นการพัฒนาคุณภาพของการให้บริการให้สอดคล้องกับสภาวะตลาดและพฤติกรรมผู้บริโภคที่เปลี่ยนแปลงไปอย่างต่อเนื่อง

* หมายเหตุ : บิลลิ่ง คือ มูลค่างานโฆษณาของบริษัท

3.  ความเสี่ยงด้านการพึ่งพาผู้ถือหุ้นรายใหญ่

การที่บริษัทเป็นบริษัทในกลุ่มชูโอ เซ็นโก ซึ่งเป็นบริษัทโฆษณาชั้นนำในญี่ปุ่น และใช้ชื่อ ชูโอ เซ็นโก
ในการนำเสนอบริการแก่ลูกค้า อีกทั้งบริษัท ชูโอ เซ็นโก แอดเวอร์ไทซิ่ง จำกัด
ผู้ถือหุ้นใหญ่มีการแนะนำลูกค้า
ซึ่งเป็นลูกค้าของผู้ถือหุ้นใหญ่ในประเทศญี่ปุ่นและขยายธุรกิจมายังประเทศไทยให้เป็นลูกค้าของบริษัทด้วย
หากผู้ถือหุ้นใหญ่ไม่ได้แนะนำลูกค้าอาจมีผลกระทบต่ออัตราการ
เติบโตของรายได้และยอดบิลลิ่งของบริษัทแต่ไม่มากนัก เนื่องจากบริษัทเป็นผู้ติดต่อลูกค้าเอง
นอกจากนี้บริษัทพึ่งพิงการค้ำประกันวงเงินกู้ประมาณร้อยละ 17 ของวงเงินรวม
โดยผู้ถือหุ้นใหญ่มีนโยบายค้ำประกันวงเงินกู้จนกว่าบริษัทไม่ประสงค์จะใช้วงเงินดังกล่าว

1.4 ความเสี่ยงด้านการเปลี่ยนแปลงเทคโนโลยีในการผลิตผลงาน

เทคโนโลยีปัจจุบันมีการเปลี่ยนแปลงอย่างรวดเร็ว ทั้งในด้านแนวคิด เทคนิคในการผลิต
รูปแบบการนำเสนอ และสื่อที่ใช้ เช่น กราฟิคดีไซน์
ซึ่งในปัจจุบันอุปกรณ์คอมพิวเตอร์สามารถช่วยแก้ไข ตกแต่ง
ให้สามารถนำเสนอชิ้นงานในรูปแบบที่ลูกค้าพึงพอใจได้
บริษัทใดที่ไม่สามารถพัฒนาให้ทันต่อการเปลี่ยนแปลงดังกล่าว อาจสูญเสียลูกค้าและส่วนแบ่งการตลาด
ซึ่งบริษัทได้ตระหนักถึงความสำคัญในเรื่องนี้ จึงได้ส่งบุคลากรไปอบรมเป็นระยะ
เพื่อให้เรียนรู้เทคโนโลยีใหม่ ๆ ในการทำโฆษณา และนำความรู้ที่ได้มาแนะนำบุคลากรอื่นในบริษัท
รวมทั้งการเรียนรู้จากกลุ่มบริษัทที่กระจายอยู่ในประเทศ ต่าง ๆ เกี่ยวกับทิศทางของธุรกิจ
และรูปแบบใหม่ ๆ ในการให้บริการ

1.5 ความเสี่ยงจากการเกิดขึ้นของผู้เชี่ยวชาญด้านสื่อ

ในช่วง 2-3 ปีที่ผ่านมา ธุรกิจโฆษณามีการเปลี่ยนแปลงการคิดค่าธรรมเนียม เนื่องจาก
ลูกค้าให้ความสำคัญต่อการวางแผนการซื้อสื่อ เพื่อให้เข้าถึงกลุ่มเป้าหมายได้อย่างทั่วถึงและมี
ประสิทธิภาพมากขึ้นในงบประมาณที่ประหยัด
ซึ่งลูกค้าอาจจ้างบริษัทโฆษณาทำเฉพาะการสร้างสรรค์งาน
แล้วเลือกใช้บริการของผู้เชี่ยวชาญด้านการวางแผนเลือกสื่อ และซื้อสื่อของบริษัทอื่น
ดังนั้นจึงมีผู้เชี่ยวชาญด้านสื่อ (Media Specialists) เกิดขึ้นอย่างรวดเร็ว
เพื่ออำนวยความสะดวกลูกค้าและสามารถซื้อสื่อได้ในราคาประหยัดกว่า
เนื่องจากบริษัทผู้เชี่ยวชาญด้านสื่อมี volume สูง ทำให้ได้รับส่วนลดจากสื่อต่างๆ ที่ใช้บริการ
จึงสามารถคิดค่าธรรมเนียมลูกค้าได้ถูกกว่า
การแยกค่าใช้จ่ายซื้อสื่อของลูกค้าส่งผลกระทบต่อรายได้ของบริษัทโฆษณาโดยรวม